小字金剛經贊
作者：釋德洪
朝代：宋

paragraphs: 昔有佛子根猛利，能觀空性則是色。
欲顯空色不思議，仰空書此金剛句。
至今風雨被原野，諸樵牧者集其下。
乃知肉眼不能見，譬如水中有鹽味。
唯道人瓊思精奇，能觀色性即是空。
視此纖管大如椽，揮翰如行九軌道。
故於兼寸環中備，足廣大言說身世。
人可見，不可讀，譬如嬰兒親崖蜜。
我於此經能證入，初中後善三法門。
忽然落筆如建瓴，不復現行生倒想。
由色空觀入諸境，奏刀肯綮無全牛。
盡持此法施羣生，甚微細智願同證。